SK Úradný vestník Európskej únie L 35/1

NARIADENIE KOMISIE (EÚ) č. 107/2013

z 5. februára 2013,

ktorým sa mení a dopĺňa príloha I k smernici Európskeho parlamentu a Rady 2002/32/ES, pokiaľ ide o najvyššie prípustné množstvá melamínu v konzervách s potravinami pre spoločenské zvieratá

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na smernicu Európskeho parlamentu a Rady 2002/32/ES zo 7. mája 2002 o nežiaducich látkach v krmivách pre zvieratá (1), a najmä na jej článok 8 ods. 1,

keďže:

(1) V smernici 2002/32/ES sa stanovuje, že používanie produktov určených na kŕmenie zvierat, v ktorých množstvá nežiaducich látok prekračujú najvyššie prípustné množstvá stanovené v prílohe I k uvedenej smernici, je zakázané.

(2) Podľa dostupných informácií obsahuje povrchová vrstva konzerv s potravinami pre spoločenské zvieratá melamín, ktorý sa z nej do uvedených potravín môže dostať. Konzervy s rovnakou povrchovou vrstvou sa používajú pri výrobe potravinových konzerv a v súlade s vedeckým stanoviskom Európskeho úradu pre bezpečnosť potravín (EFSA) týkajúcom sa melamínu v potravinách a krmivách (2) bol nariadením Komisie (EÚ) č. 10/2011 zo 14. januára 2011 o plastových materiáloch a predmetoch určených na styk s potravinami (3), zmeneným a doplneným nariadením (EÚ) č. 1282/2011 (4), pre potraviny v konzervách vo všeobecnosti stanovený špecifický migračný limit (SML) 2,5 mg/kg.

(3) Komisia pre Codex Alimentarius stanovila najvyššie prípustné množstvá melamínu v krmivách a potravinách (5), ktoré majú platiť pre krmivá v stave, v akom sa predávajú, zatiaľ čo najvyššie prípustné množstvá stanovené v smernici 2002/32/ES platia pre krmivá s obsahom vlhkosti 12 %.

(4) Z nedávno poskytnutých informácií vyplýva, že melamín môže preniknúť z povrchovej vrstvy konzerv do vlhkých potravín pre spoločenské zvieratá v množstve vyššom ako 2,5 mg/kg, ktoré je stanovené pre krmivá s 12 % obsahom vlhkosti, ale v množstve nižšom ako SML 2,5 mg/kg vlhkých potravín pre spoločenské zvieratá. Vzhľadom na tento vývoj vo vedecko-technických poznatkoch je vhodné v súlade s hodnotami pre potraviny v konzervách stanoviť najvyššie prípustné množstvo melamínu - 2,5 mg/kg vlhkých potravín pre spoločenské zvieratá v konzervách v stave, v akom sa predávajú.

(5) Smernica 2002/32/ES by sa preto mala zodpovedajúcim spôsobom zmeniť a doplniť.

(6) Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat a Európsky parlament ani Rada proti nim nevzniesli námietku,

PRIJALA TOTO NARIADENIE:

Článok 1

Príloha I k smernici 2002/32/ES sa mení a dopĺňa v súlade s prílohou k tomuto nariadeniu.

Článok 2

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 5. februára 2013 Za Komisiu predseda José Manuel BARROSO

(1) Ú. v. ES L 140, 30.5.2002, s. 10.

(2) Panel EFSA pre kontaminanty v potravinovom reťazci (CONTAM) a panel EFSA pre materiály prichádzajúce do styku s potravinami, enzýmy, arómy a pomocné látky (CEF); vedecké stanovisko týkajúce sa melamínu v potravinách a krmivách (Scientific Opinion on Melamine in Food and Feed). Vestník EFSA (EFSA Journal) 2010; 8(4):1573. [145 s]. doi:10.2903/j.efsa.2010.1573. K dispozícii online na webovej adrese: http://www.efsa.europa.eu/en/scdocs/doc/1573.pdf.

(3) Ú. v. EÚ L 12, 15.1.2011, s. 1.

(4) Ú. v. EÚ L 328, 10.12.2011, s. 22.

(5) Správa z 33. zasadnutia spoločného programu FAO a WHO o normách pre potraviny, Komisia pre Codex Alimentarius, Ženeva, Švajčiarsko, 5. – 9. júla 2010 (ALINORM 10/33/REP).